CELEX: 32015D1960
Language: mt
Date: 2015-10-29 00:00:00
Title: Deċiżjoni ta' Implimentazzjoni tal-Kummissjoni (UE) 2015/1960 tad-29 ta' Ottubru 2015 dwar l-istabbiliment tal-listi annwali ta' prijoritajiet għall-2016 għall-iżvilupp ta' kodiċijiet tan-netwerk u ta' linji gwida (Test b'rilevanza għaż-ŻEE)

30.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 284/187
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1960
   tad-29 ta' Ottubru 2015
   dwar l-istabbiliment tal-listi annwali ta' prijoritajiet għall-2016 għall-iżvilupp ta' kodiċijiet tan-netwerk u ta' linji gwida
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 714/2009 tal-Parlament Ewropew u tal-Kunsill tat-13 ta' Lulju 2009 dwar kondizzjonijiet għall-aċċess għan-networks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (1) (“Ir-Regolament dwar l-Elettriku”), u b'mod partikolari l-Artikolu 6(1) tiegħu,
   Wara li kkunsidrat ir-Regolament (KE) Nru 715/2009 tal-Parlament Ewropew u tal-Kunsill tat-13 ta' Lulju 2009 dwar il-kondizzjonijiet għall-aċċess għan-networks ta' trażmissjoni tal-gass naturali u li jħassar ir-Regolament (KE) Nru 1775/2005 (2) (“Ir-Regolament dwar il-Gass”), u b'mod partikolari l-Artikolu 6(1) tiegħu,
   Billi:
   
               (1)
            
            
               L-iżvilupp u l-implimentazzjoni tal-kodiċijiet tan-netwerk u tal-linji gwida huma azzjonijiet importanti li jridu jiġu meħuda sabiex jiġi integrat għalkollox is-suq intern tal-enerġija. It-Tielet Pakkett dwar l-Enerġija (3) ħalaq qafas istituzzjonali għall-iżvilupp tal-kodiċijiet tan-netwerk bl-għan li meta jkun meħtieġ, jiġu armonizzati r-regoli tekniċi, operattivi u tas-suq li jirregolaw il-grilji tal-elettriku u tal-gass. Għal dan l-iskop, l-Aġenzija għall-Kooperazzjoni tar-Regolaturi tal-Enerġija (“ACER”), in-Netwerk Ewropew tal-Operaturi tas-Sistemi tat-trażmissjoni (“ENTSO”) u l-Kummissjoni jaħdmu b'kooperazzjoni mill-qrib mal-partijiet ikkonċernati rilevanti kollha.
            
         
               (2)
            
            
               L-oqsma li fihom jistgħu jiġu żviluppati l-kodiċijiet tan-netwerk huma stabbiliti fl-Artikolu 8(6) tar-Regolament dwar l-Elettriku u fl-Artikolu 8(6) tar-Regolament dwar il-Gass. Minkejja l-possibbiltà li jiġu żviluppati kodiċijiet tan-netwerk, il-Kummissjoni tista' wkoll tiddeċiedi li tiżviluppa linji gwida fl-oqsma stabbiliti fl-Artikolu 18(1), (2), (3) tar-Regolament dwar l-Elettriku u fl-Artikolu 23(1) tar-Regolament dwar il-Gass. Skont l-Artikolu 6(1) tar-Regolament dwar l-Elettriku u l-Artikolu 6(1) tar-Regolament dwar il-Gass, il-Kummissjoni l-ewwel għandha tistabbilixxi lista annwali ta' prijoritajiet sabiex jiġu identifikati l-oqsma li jridu jiġu inklużi fl-iżvilupp tal-kodiċijiet tan-network.
            
         
               (3)
            
            
               F'dawn l-aħħar tliet snin diġà ġew adottati u ppubblikati regoli armonizzati dwar il-gass fir-rigward tal-proċeduri ta' ġestjoni tal-konġestjoni, l-allokazzjoni tal-kapaċità, l-ibbilanċjar u l-interoperabbiltà kif ukoll l-iskambju tad-dejta. F'Lulju tal-2015 diġà ġew adottati u ppubblikati regoli armonizzati dwar l-elettriku, fir-rigward tal-allokazzjoni tal-kapaċità u l-ġestjoni tal-konġestjoni.
            
         
               (4)
            
            
               Fil-konsultazzjoni pubblika (4), il-maġġoranza tal-partijiet ikkonċernati appoġġaw il-prijoritizzazzjoni tal-ħidma li diġà nbdiet u enfasizzaw l-importanza ta' implimentazzjoni xierqa u kkoordinata sew tal-kodiċijiet tan-netwerk u tal-linji gwida li ġew adottati u li bihom jiġi żgurat l-involviment strutturat tal-partijiet ikkonċernati.
            
         
               (5)
            
            
               Wara li ġew rikonoxxuti t-tweġibiet tal-partijiet ikkonċernati u wara li ġew ikkunsidrati l-azzjonijiet varji meħtieġa biex tiġi żgurata l-integrazzjoni sħiħa tas-suq intern tal-enerġija u l-fatt li l-implimentazzjoni tal-kodiċijiet tan-netwerk u tal-linji gwida se tkun teħtieġ riżorsi sinifikanti mill-partijiet rilevanti kollha fosthom il-Kummissjoni, l-ACER, l-ENTSO u l-partijiet ikkonċernati, ma żdied l-ebda qasam ġdid fil-listi annwali ta' prijoritajiet. Sabiex tkun tista' tintegra l-istandard futur tal-Kumitat Ewropew għall-Istandardizzazzjoni (CEN) dwar il-kwalità tal-gass b'livell kalorifiku għoli (H-gas) fil-kodiċi tan-netwerk dwar l-interoperabbiltà u l-iskambju tad-dejta, l-emenda tal-Kummissjoni ġiet introdotta fil-lista annwali ta' prijoritajiet dwar il-gass għall-2016. Peress li l-adozzjoni finali ta' dan il-kodiċi tan-netwerk se sseħħ fil-bidu tal-2016, fil-lista annwali ta' prijoritajiet dwar l-elettriku għall-2016 reġgħu ddaħħlu regoli armonizzati dwar ir-rekwiżiti għall-konnessjoni mal-grilja applikabbli għall-ġeneraturi.
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni tistabbilixxi l-listi annwali ta' prijoritajiet għall-2016 għall-iżvilupp ta' kodiċijiet tan-netwerk u ta' linji gwida għall-elettriku u għall-gas.
   Artikolu 2
   Il-lista annwali ta' prijoritajiet għall-2016 għall-iżvilupp ta' regoli armonizzati dwar l-elettriku se tkun din li ġejja:
   
               —
            
            
               regoli dwar il-konnessjoni man-netwerk:
               
                           —
                        
                        
                           regoli dwar ir-rekwiżiti għall-konnessjoni mal-grilja applikabbli għall-ġeneraturi (il-Kummissjoni se tissokta l-fażi tal-adozzjoni wara l-votazzjoni tal-2015 fil-Kumitat),
                        
                     
                           —
                        
                        
                           domanda għall-konnessjoni (il-Kummissjoni se tissokta l-fażi tal-adozzjoni wara l-votazzjoni tal-2015 fil-Kumitat),
                        
                     
                           —
                        
                        
                           regoli dwar il-konnessjoni mal-grilja tas-sistema ta' trażmissjoni tal-kurrent dirett b'voltaġġ għoli (il-Kummissjoni se tissokta l-fażi tal-adozzjoni wara l-votazzjoni tal-2015 fil-Kumitat),
                        
                     
         
               —
            
            
               regoli dwar l-operazzjonijiet tas-sistema (il-Kummissjoni se tissokta l-fażi tal-adozzjoni wara l-votazzjoni tal-2015 fil-Kumitat),
            
         
               —
            
            
               regoli dwar l-allokazzjoni tal-kapaċità fuq terminu itwal (il-Kummissjoni se tissokta l-fażi tal-adozzjoni wara l-votazzjoni tal-2015 fil-Kumitat),
            
         
               —
            
            
               regoli dwar l-ibbilanċjar inkluża l-qawwa ta' riżerva relatata man-netwerk (il-Kummissjoni se tiffinalizza l-kodiċi tan-netwerk u se tibda l-fażi tal-adozzjoni),
            
         
               —
            
            
               regoli dwar l-emerġenza u l-għoti mill-ġdid tal-provvista (il-Kummissjoni se tiffinalizza l-kodiċi tan-netwerk u se tibda l-fażi tal-adozzjoni),
            
         
               —
            
            
               regoli dwar strutturi tariffarji armonizzati ta' trażmissjoni (l-ACER se tħejji linja gwida qafas abbażi tar-riżultati tal-attività ta' stħarriġ u abbażi tad-deċiżjonijiet tal-ACER meħuda bħala parti mill-inizjattiva għad-disinn tas-suq tal-enerġija).
            
         Artikolu 3
   Il-lista annwali ta' prijoritajiet għall-2016 għall-iżvilupp ta' regoli armonizzati dwar il-gass se tkun din li ġejja:
   
               —
            
            
               regoli dwar l-istrutturi tariffarji armonizzati ta' trażmissjoni (il-Kummissjoni se tibda l-fażi tal-adozzjoni),
            
         
               —
            
            
               regoli rigward approċċ fl-UE ibbażat fuq is-suq dwar l-allokazzjoni ta' kapaċità “innovattiva” ta' trażmissjoni tal-gass (il-Kummissjoni se tibda l-fażi tal-adozzjoni).
            
         
               —
            
            
               regoli dwar l-istandard futur tas-CEN rigward il-kwalità tal-gass b'livell kalorifiku għoli (il-Kummissjoni se tibda l-fażi tal-adozzjoni u se tfassal abbozz ta' emenda tal-kodiċi tan-netwerk dwar ir-regoli tal-interoperabbiltà u tal-iskambju tad-dejta).
            
         Artikolu 4
   Din id-Deċiżjoni tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, id-29 ta' Ottubru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 211, 14.8.2009, p. 15.
   
      (2)  ĠU L 211, 14.8.2009, p. 36.
   
      (3)  It-Tielet Pakkett dwar l-Enerġija huwa magħmul mid-Direttiva 2009/72/KE tal-Parlament Ewropew u tal-Kunsill (ĠU L 211, 14.8.2009, p. 55), mid-Direttiva 2009/73/KE tal-Parlament Ewropew u tal-Kunsill (ĠU L 211, 14.8.2009, p. 94), mid-Direttiva 2003/55/KE tal-Parlament Ewropew u tal-Kunsill (ĠU L 176, 15.7.2003, p. 57), mir-Regolament (KE) Nru 714/2009, mir-Regolament (KE) Nru 715/2009 u mir-Regolament (KE) Nru 713/2009 tal-Parlament Ewropew u tal-Kunsill (ĠU L 211, 14.8.2009, p. 1).
   
      (4)  It-tweġibiet huma ppublikati fis-sit web: http://ec.europa.eu/energy/en/consultations/consultation-establishment-annual-priority-lists-development-network-codes-and.